## L’Hospital Clínic de València supera el centenar de trasplantaments renals des que es va incorporar el programa

*** El Clínic ha sigut pioner en donació en asistòlia controlada mitjançant el dispositiu ECMO (oxigenació per membrana extracorpòria)**

L’Hospital Clínic Universitari de València ha superat els cent trasplantaments renals des que va obtindre l’autorització com a centre trasplantador l’any 2022. En el primer any se’n van dur a terme 16, en 2023 se’n van fer 20, en l’exercici 2024 un total de 41, i des de principis de 2025 fins ara se n’han registrat ja 27. Actualment hi ha tres hospitals de la ciutat de València que realitzen este tipus de trasplantaments, l’Hospital la Fe, l’Hospital Doctor Peset i l’Hospital Clínic.

Estes dades s’han donat a conéixer este dilluns en una jornada de commemoració dels 100 trasplantaments renals en l’Hospital Clínic, que ha sigut inaugurada per la directora general d’Atenció Hospitalària, Asunción Perales, juntament amb el gerent del Departament Clínic-Malva-rosa, Álvaro Bonet.

La directora general ha subratllat “el destacat paper exercit per l’Hospital Clínic en este àmbit” i ha valorat “el treball i dedicació dels seus professionals” que “amb el seu esforç contribuïxen al benestar i qualitat de vida d’un gran nombre de persones”.

“Iniciem esta activitat en l’Hospital Clínic l’any 2022 i des de llavors disposem d’un programa de trasplantament renal afermat que ha millorat la supervivència de moltes persones. Estes bones dades demostren que hi ha un treball conjunt i exitós de múltiples servicis i tots els estaments sanitaris de l’hospital”, ha explicat Rafael Badenes, coordinador autonòmic de Trasplantaments i cap del Servici d’Anestesiologia i Reanimació de l’Hospital Clínic.

Per la seua part, el cap del Servici de Nefrologia, José Luis Górriz, ha mostrat “satisfacció i orgull” que l’Hospital Clínic de València “estiga contribuint de manera destacada a millorar les bones dades de trasplantaments d’òrgans que registra cada any la Comunitat Valenciana. Este increment en el nombre de trasplantaments renals dels últims dos anys ha fet que la Comunitat Valenciana haja ascendit a la franja superior d’hospitals del país amb un major nombre de trasplantaments renals”.

**Llarga trajectòria en explants**

L’Hospital Clínic fa explants d’òrgans des de l’any 1980, una activitat que s’ha incrementat un 200 % des del 2015. L’any 2024 es van dur a terme en el centre 30 donacions i en el que portem de 2025 ja se n’han registrat 17.

A més, l’hospital ha sigut pioner implantant la donació en asistòlia controlada (DAC) mitjançant el dispositiu ECMO (oxigenació per membrana extracorpòria). També desenrotlla des de l’any 2018, juntament amb l’Hospital La Fe, el programa d’ECMO mòbil per a donació en asistòlia controlada, un programa en el qual equips dels dos centres es desplacen a qualsevol centre de la Comunitat Valenciana per a poder dur a terme este tipus de donació.

**Activitat trasplantadora en la Comunitat Valenciana**

Els equips de trasplantaments han realitzat, en el que portem de 2025, un total de 285 trasplantaments d’òrgans (entre gener i maig) en els diferents centres.

En 2024 es va produir un rècord històric tant de donació com de trasplantaments en la Comunitat Valenciana, amb 305 donacions, un creixement de l’11,3 % respecte a l’any anterior i una taxa de 57,4 donants per milió de població, molt superior a la mitjana nacional (52,6).

Quant al total de donacions en estos primers cinc mesos de l’any, també ha registrat un increment del 10,60 %. D’esta manera, s’han realitzat 14 donacions més que l’any 2024, passant de 132 a 146. D’estes, a València s’han registrat 89 donacions, 45 a Alacant i 12 a Castelló.

Fecha: 16/06/2025